જાદુઈ અવાજના અધિપતિ મોહમ્મદ રફીનાં અવાજમાં જેટલી દિવ્યતા હતી એટલી જ ભવ્યતા તેમના જીવનમાં હતી. ગ્રેટ વૉઇસ મેળવ્યા પછી પણ કોઈ પણ જાતના ઈગો વિના સાદગીપૂર્વક રહેવું, લોકોને મદદ કરવી, જરૂરિયાતમંદ લોકોના પડખે ઊભા રહેવું જેવી બાબતો તેમના જીવનનો હિસ્સો હતી. તેમના ગયા પછી પણ તેમના અવાજને કારણે સત્કાર્યનું એ ઝરણું વહેતું રહ્યું છે. મોહમ્મદ રફીનાં યાદગાર ગીતોને તેમના અવાજમાં ગાવાના પ્રયત્નો કરીને કેટલાય લોકો પોતાનું ગુજરાન ચલાવી રહ્યા છે. પરિસ્થિતિ એવી છે કે આ અવાજે એક અલાયદી ઇન્ડસ્ટ્રીને જન્મ આપ્યો છે. શાન-એ-રફી, રફી કે યાદગાર ગાને જેવા અસંખ્ય કાર્યક્રમો દેશભરમાં નિયમિત ધોરણે યોજાય છે. અફ કોર્સ, રફીસાહેબના અલૌકિક અને મોસ્ટ વર્સેટાઇલ વૉઇસની તુલના હોઈ જ ન શકે. છતાં પ્રયત્નપૂર્વક તેમણે અવાજ સાથે, તેમની સ્ટાઇલ સાથે તાલમેલ બેસાડવાના પ્રયત્નો કરનારા સિંગરો પણ લાજવાબ રીતે તેમણે ગાયેલાં ગીતોને ન્યાય આપી રહ્યા છે. તો મળીએ કેટલાક એવા કલાકારોને જેઓ વૉઇસ ઑફ રફી છે. તેમના જીવનમાં મોહમ્મદ રફી કયા સ્થાને છે અને કઈ રીતે તેમના જીવનમાં મોહમ્મદ રફી આવ્યા છે એ જાણીએ તેમની પાસેથી.